Марко Ганчев
Спираловидна песен

chitanka.info

Възкачва се, възкачва се човека,

спираловидно крачи към прогреса.

Тъй казват философите и нека

не спорим с тях — безспорно прави те са.

        Дум спиро сперо по спирала.

        Спиралата ни долу в ада е опряла,

        спиралата ни горе в рая е опряла

        и човека

        по възходящата й крива,

        навивайки пътека,

        се развива.

Но тъй като въпросната пружина

размери има равни на всемира,

то върху нея хорската дружина,

възхождайки спирално, пружинира.

И ако ли пружинките издрусат

човека долу върху почва твърда,

той знае, че е прогресивен трусът,

затуй лежи си кротко и не мърда.

Възкачва се човекът и накрая

пред него всички тайни се разкриват:

че в ада дяволът, а Господ в рая

от две страни спиралата навиват.

        Дум спиро сперо по спирала.

        Часовниковата спирала

        не е спряла

        и човека,

        по възходящата й крива,

        навивайки пътека,

        се развива…

1977

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.